C 397/26

Publicarea unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 397/11)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012.

„Robiola di Roccaverano”

Nr. UE: PDO-IT-0024-AM03 – 11.4.2022

DOP (X) IGP ( )

1. Grupul solicitant și interesul legitim

Consorzio per la Tutela del Formaggio Robiola di Roccaverano (Consorțiul pentru protejarea brânzei „Robiola di Roccaverano”), cu sediul la Via Roma 8, 14050 Roccaverano (AT); E-mail certificat: robioladiroccaverano@pec.it

Consorțiul pentru protejarea brânzei „Robiola di Roccaverano” este format din producători de brânză „Robiola di Roccaverano”. Acesta este îndreptățit să depună o cerere de modificare în temeiul articolului 13 alineatul (1) din Decretul nr. 12511 al Ministerului Politicilor Agricole, Alimentare și Forestiere din 14 octombrie 2013.

2. Statul membru sau țara terță

Italia

3. Punctul din caietul de sarcini care face obiectul modificării (modificărilor)

☒ Denumirea produsului

☐ Descrierea produsului

☒ Aria geografică

☐ Dovada originii

☒ Metoda de obținere

☒ Legătura

☒ Etichetarea

☐ Altele (de precizat)

4. Tipul modificării (modificărilor)

☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

Denumirea (denumirile)

— Această modificare vizează caietul de sarcini al produsului și documentul unic și este legată de denumirea de la articolul 1 din caietul de sarcini și de la punctul 1 din documentul unic, „Robiola di Roccaverano” înlocuindu-se cu „Robiola di Roccaverano”/„Roccaverano”, care se pot utiliza în mod interschimbabil. Astfel, în caietul de sarcini și în documentul unic se adaugă, alături de „Robiola di Roccaverano”, cuvântul „Roccaverano”.

Textul care este formulat în prezent după cum urmează:

„Robiola di Roccaverano”

se modifică astfel:

„Robiola di Roccaverano”/„Roccaverano”

Produsul „Robiola di Roccaverano” sau „Roccaverano” (propus ca denumire alternativă) a devenit atât de renumit și de apreciat de consumatori încât a ajuns să fie identificat numai prin denumirea „Roccaverano”; așadar, pentru identificarea produsului și a caracteristicilor sale, nu mai este necesar ca „Roccaverano” să fie precedat de cuvântul „robiola”. Utilizarea actuală în rândul operatorilor din sectorul agroalimentar (producători, distribuție, sectorul restaurantelor) și în rândul consumatorilor ar trebui recunoscută, deoarece aceștia utilizează deja de obicei denumirea „Roccaverano” pentru a desemna produsul. Adăugarea DOP „Roccaverano” ar demonstra mai clar legătura strânsă cu aria. Această practică a devenit și mai răspândită pentru a diferenția mai bine produsul „Robiola di Roccaverano”/„Roccaverano” de diverse alte produse lactate de pe piață care sunt comercializate sub denumirea de „robiola”, care se referă, de obicei, la o brânză din lapte de vacă pasteurizat care este foarte diferită de produsul cu DOP.

Aria geografică

— Modificare care vizează articolul 3 din caietul de sarcini al produsului și punctul 4 din documentul unic. Comuna Cartosio, din care este inclusă în prezent numai o parte, se include în întregime în aria geografică.

Textul care este formulat în prezent după cum urmează:

„Aria geografică cuprinde teritoriul administrativ al următoarelor comune: în provincia Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole și Vesime; în provincia Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato și teritoriul comunei Cartosio aflat pe malul stâng al torentului Erro.”

se modifică astfel:

„Aria geografică cuprinde teritoriul administrativ al următoarelor comune: în provincia Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole și Vesime; în provincia Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti și Spigno Monferrato.”

Includerea întregii comune Cartosio rectifică o greșeală făcută la momentul depunerii cererii inițiale pentru denumirea de origine protejată. Într-adevăr, din punctul de vedere al topografiei și al peisajului, cele două maluri ale torentului Erro din comuna Cartosio nu diferă în mod semnificativ. În plus, din punct de vedere agronomic și, în special, în ceea ce privește pășunile, culturile furajere și practicile de cultivare, Cartosio în ansamblu nu diferă de celelalte comune din aria de producție a „Robiola di Roccaverano”/„Roccaverano”.

SAU totală a comunei Cartosio este formată în principal din pajiști (38 % sub formă de pajiști mixte), ceea ce justifică solicitarea – în ceea ce privește caracterul permanent și intensitatea scăzută a fermelor de caprine utilizate pentru producția acestor lactate. De asemenea, există o legătură agronomică și productivă chiar în interiorul comunei Cartosio. Există o serie de exploatații cu sediul principal în aria de producție a brânzei „Robiola di Roccaverano”/„Roccaverano” care gestionează parcele de teren sub formă de pajiști mixte, adică destinate producției de furaje cu aceleași caracteristici ca ale furajelor utilizate pentru „Robiola di Roccaverano”/„Roccaverano”, dar care sunt situate în partea comunei Cartosio care nu este inclusă în caietul de sarcini actual.

Metoda de obținere

— Modificare care vizează articolul 4 din caietul de sarcini al produsului și punctul 3.3 din documentul unic cu privire la materiile prime utilizate.

Textul care este formulat în prezent după cum urmează:

„Articolul 4 Metoda de obținere Pentru producția de «Robiola di Roccaverano» trebuie să se utilizeze lapte crud integral provenit de la capre aparținând raselor Roccaverano și Camosciata Alpina sau încrucișările lor, de la oi aparținând raselor Pecora delle Langhe și de la vaci aparținând raselor Piemontese și Bruna Alpina sau încrucișările lor, provenind doar din aria de producție, în proporțiile următoare: lapte crud integral de capră pur sau amestecat, în proporție variabilă, dar de minimum 50 %, cu lapte crud integral de vacă și/sau de oaie, în proporție de maximum 50 %, laptele fiind obținut prin mulgeri consecutive efectuate într-un interval de 24-48 de ore. Este obligatoriu ca pe etichetă să fie specificate procentajele diferitelor tipuri de lapte utilizate pentru a produce brânza. Ovinele și caprinele se hrănesc pe pășuni în perioada 1 martie-30 noiembrie și sunt hrănite cu nutrețuri verzi și/sau uscate și cu boabe de cereale, cu cereale, cu leguminoase și cu oleaginoase, ca atare și prelucrate. Parcelele de pajiște, de pajiște-pășune și de pădure trebuie înregistrate într-un registru păstrat de organismul de control. Hrana vacilor este formată din iarba păscută pe pășuni și din nutrețuri verzi și/sau uscate, precum și din boabe de cereale, din leguminoase și din oleaginoase, ca atare și prelucrate. Hrana tuturor animalelor trebuie să provină din aria de producție în proporție de peste 80 %. Este interzisă utilizarea porumbului și furajelor însilozate. Hrana animalelor nu trebuie în niciun caz să conțină organisme modificate genetic. Nu este autorizată utilizarea laptelui provenit din crescătorii fără pământ.”

se modifică astfel:

„Articolul 4 Metoda de obținere Pentru producția de «Robiola di Roccaverano»/«Roccaverano» trebuie să se utilizeze lapte crud provenit de la capre aparținând raselor Roccaverano și Camosciata Alpina sau încrucișările lor, doar din aria de producție, laptele fiind obținut prin mulgeri consecutive efectuate într-un interval de 24-48 de ore. Caprinele se hrănesc pe pășuni în perioada 1 martie-30 noiembrie și sunt hrănite cu nutrețuri verzi și/sau uscate și cu boabe de cereale, cu cereale, cu leguminoase și cu oleaginoase, ca atare și prelucrate. Parcelele de pajiște, de pajiște-pășune și de pădure trebuie înregistrate într-un registru păstrat de organismul de control. Hrana animalelor trebuie să provină din aria de producție în proporție de peste 80 %. Este interzisă utilizarea porumbului și furajelor însilozate. Hrana animalelor nu trebuie în niciun caz să conțină organisme modificate genetic. Nu este autorizată utilizarea laptelui provenit din crescătorii fără pământ.”

Tendințele înregistrate succesiv arată prevalența creșterii semi-extensive a caprinelor în zona în cauză, cu o prezență semnificativă și din ce în ce mai mare a unor rase autohtone, precum caprele Roccaverano. Modificarea caietului de sarcini cu privire la laptele de capră pur recunoaște realitatea situației.

De zeci de ani, se utilizează foarte puțin lapte de oaie și lapte de vacă pentru a produce „Robiola di Roccaverano”/„Roccaverano”, în ciuda creșterii cantității de lapte utilizat și a numărului de roți de brânză produse. Producția dintr-un amestec de lapte a ajuns aproape la zero. Reducerea prezenței vacilor, chiar dacă se iau în considerare atât vacile de lapte, cât și vacile pentru reproducere, și raritatea extremă a oilor în aria „Robiola di Roccaverano”/„Roccaverano” sunt de așa natură încât nu permit o producție semnificativă dintr-un amestec de lapte.

Această modificare subliniază, de asemenea, contribuția pozitivă pe care o are creșterea caprinelor la ecosistem: contribuie la menținerea unui „peisaj zootehnic” tipic și fragil și la protejarea împotriva riscurilor de eroziune și de pierdere a biodiversității, menținând pășunile și pajiștile în stare bună.

Acest lucru evidențiază recuperarea treptată a rasei rare de capre Roccaverano, care este una dintre cele două rase de capre recunoscute în caietul de sarcini al produsului, alături de Camosciata.

Legătura

— Modificare care vizează articolul 7 din caietul de sarcini al produsului și punctul 5 din documentul unic cu privire la legătură. Modificarea vizează, în special, ultimul paragraf al părții referitoare la specificitatea ariei geografice. Pe lângă schimbarea denumirii, modificarea adaptează acest punct la modificarea privind materia primă, eliminând mențiunile privind oile și vacile.

Textul care este formulat în prezent după cum urmează:

„... Aceste nutrețuri, ale căror substanțe nutritive formează un echilibru natural din punctul de vedere al raportului între carbohidrați, proteine și vitamine, constituie o hrană de calitate pentru efectivele de ovine și caprine, precum și pentru bovine. Prin urmare, caracteristicile deosebite ale florei, cu diversele parfumuri și arome, se regăsesc și în laptele datorită căruia brânza «Robiola di Roccaverano» dobândește o savoare care o distinge de oricare alt tip de brânză. Ovinele și caprinele pasc și în păduri, a căror prezență constituie nu doar o bună metodă de protecție a solului, ci apără, de asemenea, animalele de căldurile excesive în perioada verii.”

se modifică astfel:

„... Aceste nutrețuri, ale căror substanțe nutritive formează un echilibru natural din punctul de vedere al raportului între carbohidrați, proteine și vitamine, constituie o hrană de calitate pentru efectivele de caprine. Prin urmare, caracteristicile deosebite ale florei, cu diversele parfumuri și arome, se regăsesc și în laptele datorită căruia brânza «Robiola di Roccaverano»/«Roccaverano» dobândește o savoare care o distinge de oricare alt tip de brânză. Caprinele pasc și în păduri, a căror prezență constituie nu doar o bună metodă de protecție a solului, ci apără, de asemenea, animalele de căldurile excesive în perioada verii.”

Etichetarea

— Modificare care vizează articolul 8 din caietul de sarcini al produsului și punctul 3.7 din documentul unic. Modificarea adaptează punctul privind etichetarea la schimbarea denumirii și a materiilor prime utilizate.

Textul care este formulat în prezent după cum urmează:

Caietul de sarcini al produsului „La momentul comercializării, ambalajul brânzei trebuie închis cu ajutorul unui sigiliu adeziv pe care figurează logoul denumirii, alcătuit dintr-un «R» stilizat. În simbolul grafic al literei «R» majusculă, stilizată și de culoare maro, este reprezentat un turn crenelat inspirat de turnul vechi al comunei Roccaverano. Bucla literei «R» cuprinde o roată de «Robiola di Roccaverano», iar sub piciorușul înclinat figurează un element decorativ colorat în verde și galben-verzui, care amintește de pajiștile și de linia sinuoasă tipice pentru colinele din zona Langa. Toate aceste elemente sunt cuprinse într-un cerc lat de culoare verde închis pe care figurează, cu majuscule albe, mențiunea «ROBIOLA DI ROCCAVERANO», în partea de jos, în mijloc, figurând o floare stilizată de culoare albă. Întregul logo este imprimat pe fond alb. La baza logoului denumirii figurează codul de identificare al producătorului și numărul de serie al etichetei: pe fond ocru în cazul brânzei «Robiola di Roccaverano» produsă doar din lapte de capră, și pe fond alb în cazul brânzei obținute din mai multe tipuri de lapte. Este obligatoriu ca pe etichetă să fie specificate procentajele de lapte utilizate. Produsul poate fi introdus pe piață cu denumirea de origine protejată «Robiola di Roccaverano» numai după aplicarea acestui sigiliu. Fiecare roată este comercializată întreagă, ambalată și sigilată. În cazul în care brânza «Robiola di Roccaverano» este transferată neambalată la unitățile de maturare și/sau de rafinare care își desfășoară activitatea în aria de producție pentru continuarea maturării, aceasta trebuie să fie însoțită de un document care să indice: (a) numărul de roți de brânză produse din lapte de capră și/sau numărul de roți de brânză produse dintr-un amestec de lapte; (b) cuvintele «Robiola di Roccaverano»; (c) numărul logourilor respective ale UE și numerele de serie ale acestora.”

Documentul unic „La momentul comercializării, ambalajul brânzei trebuie închis cu ajutorul unui sigiliu adeziv pe care figurează logoul denumirii, alcătuit dintr-un «R» stilizat. În simbolul grafic al literei «R» majusculă, stilizată și de culoare maro, este reprezentat un turn crenelat inspirat de turnul vechi al comunei Roccaverano. Bucla literei «R» cuprinde o roată de «Robiola di Roccaverano», iar sub piciorușul înclinat figurează un element decorativ colorat în verde și galben-verzui, care amintește de pajiștile și de linia sinuoasă tipice pentru colinele din zona Langa. Toate aceste elemente sunt cuprinse într-un cerc lat de culoare verde închis pe care figurează, cu majuscule albe, mențiunea «ROBIOLA DI ROCCAVERANO», în partea de jos, în mijloc, figurând o floare stilizată de culoare albă. Întregul logo este imprimat pe fond alb. La baza logoului denumirii figurează codul de identificare al producătorului și numărul de serie al etichetei: pe fond ocru în cazul brânzei «Robiola di Roccaverano» produsă doar din lapte de capră, și pe fond alb în cazul brânzei obținute din mai multe tipuri de lapte. Este obligatoriu ca pe etichetă să fie specificate procentajele de lapte utilizate. Fiecare roată este comercializată întreagă, ambalată și sigilată.”

se modifică astfel:

Caietul de sarcini al produsului și documentul unic „La momentul comercializării, ambalajul brânzei trebuie închis cu ajutorul unui sigiliu adeziv pe care figurează logoul denumirii. La baza logoului denumirii figurează codul de identificare al producătorului și numărul de serie al etichetei pe fond ocru. Produsul poate fi introdus pe piață cu denumirea de origine protejată «Robiola di Roccaverano» sau «Roccaverano» numai după aplicarea acestui sigiliu. Pe etichetă trebuie să figureze numele, denumirea comercială și adresa unității de maturare/de ambalare; de asemenea, este interzisă adăugarea oricărei descrieri care nu este prevăzută în mod expres; este permisă utilizarea unor indicații care fac referire la nume, denumiri comerciale sau mărci, cu condiția să nu aibă scop laudativ și să nu inducă în eroare consumatorul. De asemenea, se pot utiliza alte mențiuni adevărate și verificabile care sunt permise în temeiul legislației actuale, cu condiția să nu fie în contradicție cu obiectivele și conținutul acestui caiet de sarcini. Fiecare roată este comercializată întreagă, ambalată și sigilată. În cazul în care brânza «Robiola di Roccaverano»/«Roccaverano» este transferată neambalată la unitățile de maturare și/sau de rafinare care își desfășoară activitatea în aria de producție pentru continuarea maturării, aceasta trebuie să fie însoțită de un document care să indice: cuvintele «Robiola di Roccaverano» sau «Roccaverano», numărul de roți de brânză produse, numărul logourilor respective ale UE și numerele de serie ale acestora. Logoul DOP constă într-un «R» stilizat: în simbolul grafic al literei «R» stilizate și de culoare maro, este reprezentat un turn crenelat inspirat de turnul vechi al comunei Roccaverano. Bucla literei «R» cuprinde o roată de «Robiola di Roccaverano»/«Roccaverano», iar sub piciorușul înclinat figurează un element decorativ colorat în verde și galben-verzui, care amintește de pajiștile și de linia sinuoasă tipice pentru colinele din zona Langa. Toate aceste elemente sunt cuprinse într-un cerc lat de culoare verde închis, pe care figurează, cu majuscule albe, mențiunea «ROCCAVERANO», în partea de jos, în mijloc, figurând o floare stilizată de culoare albă. Întregul logo este imprimat pe fond alb.”

DOCUMENT UNIC

„Robiola di Roccaverano”/„Roccaverano”

Nr. UE: PDO-IT-0024-AM03 – 11.4.2022

DOP (X) IGP ( )

1. Denumirea (denumirile)

„Robiola di Roccaverano”/„Roccaverano”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.3 – Brânzeturi

3.2. Descrierea produsului căruia i se aplică denumirea de la punctul 1

Producția de „Robiola di Roccaverano”/„Roccaverano” se desfășoară pe întreg parcursul anului. Este o brânză obținută cu ajutorul coagulului lactic proaspăt, care este apoi supusă maturării sau rafinării.

Brânza DOP „Robiola di Roccaverano”/„Roccaverano” este cilindrică și are fețe plane, ușor bordate, cu margine exterioară ușor convexă. Diametrul fețelor este cuprins între 10 și 14 cm, înălțimea marginii exterioare fiind de 2,5-4 cm. Greutatea unei roți variază între 250 și 400 de grame. Acești parametri sunt aplicabili produsului la sfârșitul perioadei minime de maturare.

Parametrii de referință ai brânzei „Robiola di Roccaverano”/„Roccaverano” în ceea ce privește grăsimea, substanțele proteice și cenușile sunt următorii:

grăsime: minimum 40 % din substanța uscată;

substanțe proteice: minimum 34 % din substanța uscată;

cenuși: minimum 3 % din substanța uscată.

În funcție de nivelul de maturare, caracteristicile senzoriale ale brânzei „Robiola di Roccaverano”/„Roccaverano” se disting după cum urmează:

prodotto fresco (produsul proaspăt), maturat timp de 4-10 zile: coaja se poate prezenta sub forma unui strat subțire de mucegai natural sau poate fi inexistentă; aspectul exterior se caracterizează printr-o culoare albă de lapte sau galben-pai; pasta are culoarea albă a laptelui; structura este cremoasă și moale; gustul și aroma sunt delicate, savuroase și/sau ușor acidulate;

prodotto affinato (produsul maturat) începând cu a 11-a zi a procesului de maturare: coaja prezintă un strat natural de mucegai; aspectul exterior se caracterizează printr-o culoare albă de lapte, galben-pai sau ușor roșiatică; pasta are culoarea albă a laptelui; structura este moale, devenită ușor compactă odată cu prelungirea perioadei de maturare, poate fi cremoasă în partea gustoasă de sub coajă.

În „Robiola di Roccaverano”/„Roccaverano”, aromele și savoarea se afirmă până la a deveni picante, în funcție de rafinare.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

3.3.1. Materii prime (numai pentru produsele prelucrate)

Pentru producția de „Robiola di Roccaverano”/„Roccaverano” trebuie să se utilizeze lapte crud provenit de la capre aparținând raselor Roccaverano și Camosciata Alpina sau încrucișările lor, doar din aria de producție, laptele fiind obținut prin mulgeri consecutive efectuate într-un interval de 24-48 de ore.

3.3.2. Hrană pentru animale (numai pentru produsele de origine animală)

Caprinele se hrănesc pe pășuni în perioada 1 martie-30 noiembrie și sunt hrănite cu nutrețuri verzi și/sau uscate și cu boabe de cereale, cu cereale, cu leguminoase și cu oleaginoase, ca atare și prelucrate. Parcelele de pajiște, de pajiște-pășune și de pădure trebuie înregistrate într-un registru păstrat de organismul de control. Hrana tuturor animalelor trebuie să provină din aria de producție în proporție de peste 80 %. Este interzisă utilizarea porumbului și furajelor însilozate. Hrana animalelor nu trebuie în niciun caz să conțină organisme modificate genetic. Nu este autorizată utilizarea laptelui provenit din crescătorii fără pământ.

3.4. Etape specifice ale producției care trebuie să se desfășoare în aria geografică delimitată

Crescătoriile de la care provine laptele utilizat pentru producția de brânză „Robiola di Roccaverano”/„Roccaverano” trebuie să se afle în aria geografică delimitată.

Producția de lapte și prelucrarea și maturarea brânzeturilor trebuie realizate în aria geografică delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Operațiunile de ambalare trebuie să se desfășoare în aria de producție, deoarece brânza are pastă proaspătă și moale, iar lipsa cojii implică riscuri precum deshidratarea și oxidarea brânzei și modificarea compoziției sale din punct de vedere lipidic. În plus, deoarece nu are coajă, brânza nu poate fi marcată în mod indelebil în momentul producției.

3.6. Norme specifice privind etichetarea produsului la care se referă denumirea înregistrată

La momentul comercializării, ambalajul brânzei trebuie închis cu ajutorul unui sigiliu adeziv pe care figurează logoul denumirii. La baza logoului denumirii figurează codul de identificare al producătorului și numărul de serie al etichetei pe fond ocru. Produsul poate fi introdus pe piață cu denumirea de origine protejată „Robiola di Roccaverano” sau „Roccaverano” numai după aplicarea acestui sigiliu. Pe etichetă trebuie să figureze numele, denumirea comercială și adresa unității de maturare/de ambalare; de asemenea, este interzisă adăugarea oricărei descrieri care nu este prevăzută în mod expres; este permisă utilizarea unor indicații care fac referire la nume, denumiri comerciale sau mărci, cu condiția să nu aibă scop laudativ și să nu inducă în eroare consumatorul. De asemenea, se pot utiliza alte mențiuni adevărate și verificabile care sunt permise în temeiul legislației actuale, cu condiția să nu fie în contradicție cu obiectivele și conținutul acestui caiet de sarcini.

Fiecare roată este comercializată întreagă, ambalată și sigilată. În cazul în care brânza „Robiola di Roccaverano”/„Roccaverano” este transferată neambalată la unitățile de maturare și/sau de rafinare care își desfășoară activitatea în aria de producție pentru continuarea maturării, aceasta trebuie să fie însoțită de un document care să indice: cuvintele „Robiola di Roccaverano”/„Roccaverano”, numărul de roți de brânză produse, numărul logourilor respective ale UE și numerele de serie ale acestora.

Logoul DOP constă într-un „R” stilizat: în simbolul grafic al literei „R” majusculă, stilizată și de culoare maro, este reprezentat un turn crenelat inspirat de turnul vechi al comunei Roccaverano. Bucla literei „R” cuprinde o roată de „Robiola di Roccaverano”/„Roccaverano”, iar sub piciorușul înclinat figurează un element decorativ colorat în verde și galben-verzui, care amintește de pajiștile și de linia sinuoasă tipice pentru colinele din zona Langa. Toate aceste elemente sunt cuprinse într-un cerc lat de culoare verde închis, pe care figurează, cu majuscule albe, mențiunea „Roccaverano”, în partea de jos, în mijloc, figurând o floare stilizată de culoare albă. Întregul logo este imprimat pe fond alb.

4. Delimitarea concisă a ariei geografice

Aria geografică cuprinde teritoriul administrativ al următoarelor comune: în provincia Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole și Vesime; în provincia Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti și Spigno Monferrato.

5. Legătura cu aria geografică

5.1. Specificitatea ariei geografice

Solul este argilos, cu substrat marnos; în unele zone, mișcările de tasare a terenurilor au dus la apariția unor soluri de tip coluvial cu strat argilos foarte profund, cu o capacitate hidrică crescută și cu un indice de fertilitate foarte ridicat. Clima este tipic continentală, caracterizată de perioade de frig intens, ninsori abundente, valuri succesive și frecvente de îngheț și de dezgheț iarna și de temperaturi ridicate vara, după o schimbare bruscă a vremii spre sfârșitul lunii iunie. Precipitațiile atmosferice nu prezintă prea multe variații; media anuală a ploilor este de 300 mm, cantitățile de ploaie fiind foarte reduse în perioada de primăvară-vară, drept care se pot înregistra ani foarte secetoși. Acest mediu pedoclimatic favorizează obținerea nutrețurilor tipice pentru pajiști și pajiști-pășuni. Este vorba despre pajiști variate, în care predomină gramineele (aproximativ 75 %) și leguminoasele (25 %), la care se adaugă numeroase plante aromatice și medicinale. Principalele graminee sunt: raigrasul (Lolium spp.), golomățul (Dactylis glomerata), păiușurile (Festuca spp.), firuța (Poa spp.), vițelarul etc. Principalele leguminoase sunt: trifoiul de munte (Trifolium montanum), ghizdeiul (Lotus corniculatus), coada șoricelului (Achillea spp.) etc. Printre plantele aromatice și parfumate, pe lângă vițelar, se află întreaga gamă a umbeliferelor, precum morcovul sălbatic (Daucus carota carota), pălămida (Cirsium arvense), salvia (Salvia officinalis), lavanda (Lavandula latifolia), multe specii de cimbru (Thymus spp.), virnanțul (Ruta graveolens), măceșul (Rosa canina canina) etc. Aceste nutrețuri, ale căror substanțe nutritive formează un echilibru natural din punctul de vedere al raportului între carbohidrați, proteine și vitamine, constituie o hrană de calitate pentru efectivele de caprine. Caprinele pasc și în păduri, a căror prezență constituie nu doar o bună metodă de protecție a solului, ci apără, de asemenea, animalele de căldurile excesive în perioada verii.

5.2. Specificitatea produsului

„Robiola di Roccaverano”/„Roccaverano” este o brânză de dimensiuni mici, cu pastă moale, fără coajă. Produsul se distinge prin pasta sa albă, fără găuri. Textura brânzei variază între o textură catifelată și păstoasă și o textură compactă și consistentă, care se topește în gură, lăsând un gust agreabil și un gust rezidual care variază între cel de iarbă verde/plante medicinale și cel mai decis și picant care amintește de aluna prăjită și de aroma de capră.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Senzațiile gustative și olfactive deosebite ale brânzei „Robiola di Roccaverano”/„Roccaverano” sunt legate de calitatea laptelui utilizat crud, care derivă din calitatea superioară a hranei animalelor.

Prin urmare, caracteristicile deosebite ale florei, cu diversele parfumuri și arome, se regăsesc și în laptele datorită căruia brânza „Robiola di Roccaverano”/„Roccaverano” dobândește o savoare care o distinge de oricare alt tip de brânză.

Manuscrisul semnat la 1899 de preotul Pistone cuprinde istoria parohiei Roccaverano și a așezărilor limitrofe între anii 960 și 1860. Printre subiectele istorice de interes politic figurează și detalii de natură economică ce evidențiază importanța brânzei „Robiola di Roccaverano”/„Roccaverano”, precum faptul că în comuna Roccaverano sunt organizate cinci târguri anuale. Cu aceste ocazii se vinde, pentru export, „excelenta brânză Robiola”. Se menționează explicit exportul pentru că, pe vremea aceea, brânza „Robiola” era cunoscută nu doar în Italia, ci și în Franța. În mod clar, deja de pe atunci, „Robiola” nu era considerată o brânză generică, oarecare, pentru că prezenta caracteristici care o distingeau de toate celelalte brânzeturi. Brânza „Robiola di Roccaverano”/„Roccaverano” se poate păstra până la șase luni în borcane de sticlă, cu ulei, sau punând roțile între paie.

Trimitere la publicarea caietului de sarcini

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it) și făcând clic pe „Qualità” (în partea superioară dreaptă a ecranului), apoi pe „Prodotti DOP IGP STG” (pe laterala stângă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.